User:Prevodilaac/sandbox

Данијел Ек (рођен 21. фебруара 1983.) је шведски милијардер, предузетник и иноватор у области нових технологија. Суоснивач je и генерални директор музичког стриминг сервиса Spotify.

Младост и образовање
Одрастао је у Рогсведу, у Стокхолму, Шведска. Завршио је гимназију IT- Gymnasiet у Сундбибергу 2002. године, а потом је студирао инжењерство на KTH Royal Institute of Technology, све док није напустио студије како би се усресредио на каријеру у информационим технологијама.

Каријера
Ек је био један од водећих људи у нордијској аукцијској компанији Tradera коју је откупио eBay 2006. године. Радио је и као технички директор за онлајн видео игру и модну заједницу Stardoll.Касније је основао рекламну компанију Advertigo, коју је 2006. године откупио ТradeDoubler. После продаје Advertigo-а, кратко је био генерални директор µTorrent, где је радио са оснивачем те компаније Лудвигом Стригусом. Њихова сарадња се завршила 7. децембра 2006. када је BitTorrent откупио µTorrent. Стригус је касније постао један од програмера Spotify-а.

Spotify
Ек је одлучио да се пензионише након што је стекао богатство продајом Advertigo-a и у ранијим подухватима. Након неколико месеци, међутим, схватио је да жели да започне нови пројекат, што је довело до настанка Spotify-а. Прва идеја за Spotify је настала 2002. године када је peer-to-peer музички сервис Napster угашен, а тржиште преузео други илегални сајт Kazaa. Ек је схватио је да пиратерија не може да се искорени помоћу закона; закони могу да помогну, али не и да реше проблем. Једини начин да се проблем пиратерије реши је да се направи сервис који је бољи од саме пиратерије, а истовремено доноси зараду музичкој индустрији. Из ове идеје је настао Spotify.

Ек је основао Spotify АБ 2006. године са Мартином Лоренцоном у Стокхолму (Шведска). Лоренцон је претходно радио у TradeDoubler-у и био један од суоснивача ове компаније која је откупила Екову претходну компанију Advertigo. У октобру 2008. године, ова компанија представила је легални музички стриминг сервис Spotify. У почетку, Spotify је радио на peer-to-peer дистрибутивном моделу, сличном као µTorrent, али се 2014. године пребацио на сервер-клијент модел. Ек је тренутно генерални директор Spotify. Мартин Лоренцон јe у октобру 2015. године најавио да ће напустити место председавајућег Управног одбора и да ће Еку уступити ту функцију. Према подацима из априла 2019. године, сервис има 217 милиона активних корисника, а од јуна 2017. године зарадио је преко 2.5 милијарде долара капитала кроз инвестиције.

Магазин Billboard је 2017. године прогласио Данијела Ека за најмоћнију особу у музичкој индустрији.

Маја 2022. године Ек је уложио додатних 50 милиона долара да откупи деонице Spotify-а верујући у будућност овог стриминг сервиса. Spotify је тада имао 182 милиона претплатника и остваривао раст од 15% годишње.

Политички ставови
Суоснивачи Spotify-а, Ек и Мартин Лоренцон, 2016. године су написали отворено писмо шведској влади на блогерској платформи Medium. У писму наводе да ће Spotify напустити државу у случају да се не изврше одређене измене шведских закона у вези са становањем, опорезивањем и образовањем. Прецизније, Ек тврди да високи порези на откуп деоница у Шведској не подстичу програмере да раде у стартапима јер стартапи не могу да буду конкурентни великим компанијама по висини плата. Такође, Ек тврди да Шведска не издаје довољно грађевинских дозвола и да тиме доводи до превеликих цена закупа стамбених простора.

Приватни живот
Ек се 2016. године оженио Софијом Левандер. На свадби је наступао Бруно Марс, а Крис Рок је водио церемонију. Ек је позвао бројне госте, укључујући и Марка Закерберга. Ек и његова супруга имају двоје деце.

Ек је од детињства навијао за Арсенал из Премијер Лиге и априла 2021. године изразио жељу да купи овај фудбалски клуб уколико му се укаже прилика. Маја 2021. године понудио је око 1,8 милијарде фунти за куповину клуба, али су власници одбили ову понуду.